Okresná prokuratúra Martin 
Vajanského nám. 1, 036 80 Martin 1 	

Sp. zn. : 2 Pv 415/13/5506	Martin, 29.10.2013
EEČ : 2-40-239-2013

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátor Okresnej prokuratúry Martin
Podľa § 215 odsek 1 písmeno h Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
ako otec mal. XXXXX, nar. XXXXX, ku ktorému má vyživovaciu povinnosť vyplývajúcu z ustanovení Zákona o rodine a určenú rozsudkom Okresného súdu XXXXX č.k.: 21P/38/2012-52 z 31.07.2012, právoplatným 28.08.2012, vykonateľným 21.09.2012, je povinný prispievať na výživu syna XXXXX sumou vo výške 160 € mesačne od 01.08.2012,  vždy do  každého 20-teho dňa v mesiaci vopred k rukám matky XXXXX, nar. XXXXX, ktorej bol mal. XXXXX zverený do výchovy a opatery, pričom túto svoju povinnosť si pravidelne neplní od mesiaca máj 2013 až doposiaľ, čím mu vznikol dlh na výživnom vo výške 960 €, pričom obvinený dávky vyplácané sociálnou poisťovňou nepoberá, nebol v sledovanom období v evidencii uchádzačov ÚPSVaR Martin o zamestnanie, nie je evidovaný ako poberateľ dávok a príspevkov v hmotnej núdzi, ale je vedený ako samostatne zárobkovo činná osoba a podľa správy Daňového úradu Martin mal za rok 2012 príjem zo živnosti vo výške 11638 € a výdavky vo výške 7850,56 €,  

lebo zanikla trestnosť činu

Odôvodnenie:
Poverený príslušník PZ, Obvodného oddelenia PZ Vrútky uznesením zo dňa 20.08.2013 pod ČVS: ORP-XXXXX podľa § 199 ods.1 Trestného poriadku začal trestné stíhanie a uznesením z 30.09.2013 podľa § 206 ods.1 Trestného poriadku vzniesol obvinenie XXXXX pre prečin zanedbania povinnej výživy podľa § 207 ods. 1 Trestného zákona, ktorého sa mal obvinený dopustiť na tom skutkovom základe, ako je uvedené vo výrokovej časti tohto uznesenia.

Po vykonaní všetkých potrebných úkonov za účelom objasnenia skutkového stavu veci, poverený príslušník PZ v rámci prípravného konania predložil spisový materiál na Okresnú prokuratúru v Martine s návrhom na konečné rozhodnutie veci. 

Po preskúmaní predloženého spisového materiálu som zistil, že trestné stíhanie vedené proti obvinenému XXXXX je potrebné zastaviť, a to z dôvodu, že zanikla trestnosť činu následkom uplatnenia účinnej ľútosti. 

	Obvinený XXXXX vo svojej výpovedi zo dňa 16.10.2013 uviedol, že si je vedomý svojej vyživovacej povinnosti, ktorú si aj riadne plnil až do mesiaca jún 2013, kedy nezaplatil, pretože sa mu nedarilo v podnikaní a nemal z čoho platiť. O syna má záujem, chce sa s ním stretávať a starať sa o neho. 

Svedkyňa XXXXX vo svojej výpovedi zo dňa 22.10.2013 uviedla, že bývalý priateľ, po tom, ako bol zo strany polície vyzvaný, aby vyplatil dlh na výživnom, vyplatil jej dňa 12.08.2013 sumu 160 € a dňa 17.10.2013 jej uhradil sumu 480 € a 320 €, čím jej teda uhradil celý dlh na výživnom a viac nedlhuje na výživnom žiadnu čiastku. Syn počas neplnenia vyživovacej povinnosti zo strany otca netrpel núdzou a ani nebol núdzi vystavený. 

Prečinu zanedbania povinnej výživy podľa § 207 ods. 1 Trestného zákona sa dopustí ten, kto najmenej tri mesiace v období dvoch rokov neplní, čo aj z nedbanlivosti, zákonnú povinnosť vyživovať alebo zaopatrovať iného.

Podľa § 86 písm. a) Trestného zákona trestnosť trestného činu zaniká aj vtedy, ak ide o trestný čin zanedbania povinnej výživy podľa § 207, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.

V uvedenej trestnej veci je nutné konštatovať, že obvinený si svoju povinnosť splnil dodatočne, keď uhradil zameškané výživné v plnej sume, čo bolo potvrdené aj výpoveďou svedkyne XXXXX, naviac konanie obvineného nemalo trvalo nepriaznivé následky, čím v konečnom dôsledku došlo k zániku trestnosti prečinu zanedbania povinnej výživy podľa § 207 ods. 1 Trestného zákona z dôvodu účinnej ľútosti podľa § 86 písm. a) Trestného zákona.

Podľa § 215 ods. 1 písm. g) Trestného poriadku prokurátor zastaví trestné stíhanie, ak zanikla trestnosť činu.

S poukazom na vyššie uvedené a zistenú skutočnosť, že u mal. XXXXX, nar. XXXXX, nedošlo k trvalo nepriaznivým následkom v dôsledku neplnenia si vyživovacej povinnosti obvineným a obvinený si dodatočne splnil svoju vyživovaciu povinnosť, bolo potrebné rozhodnúť tak, ako je to uvedené vo výrokovej časti tohto uznesenia, teda trestné stíhanie zastaviť, keďže jeho trestnosť dodatočne zanikla.  

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Marián Ťažiar
prokurátor